Lav et referat af nedenstående tekst:

Tekst:
Conni Jensen var fredag formiddag til frisør i Østerby Havn på Læsø, da hun pludselig fik sig en overraskelse. En lille og let genkendelig motorbåd kom sejlende ind i havnen. Kronprinseparret samt deres børn, Prins Christian, Prinsesse Isabella, Prins Vincent og Prinsesse Josephine, skulle på rundtur på øen. På kajen stod en lille velkomstkomite klar, og Connie Jensen var hurtig med sin mobiltelefon og fik taget en lille video. - Det var da super hyggeligt, men ingen vidste at de kom, siger Conni Jensen til TV2 Nord. Hun driver ishuset "Mormors Kræmmerhus" og udlejer også ferielejligheder på øen. Det er dejligt for øen, at de kongelige kommer på besøg, synes hun. - Det er rigtig fint, at de sådan kommer på besøg helt uforpligtende. Det er i shorts og børnene er med, så det er dejligt at se, fortæller Connie Jensen. Allerede torsdag lagde skibet til. I følge Connie Jensen var kongefamilien inde og bade på en strand torsdag samt inde at spise på øen. Fredag er det så tid til den store ø-sightseeing. Fredfyldt ø I mandags stævnede den kongelige familie ud på togt med Kongeskibet Dannebrog. Turen er uofficiel, og der fremgår derfor ikke noget fast program, skriver Kongehuset på sin hjemmeside. Turist- og erhvervschefen på Læsø vidste ikke noget om besøget, før i løbet af fredagen. - Det er som bekendt et privat besøg, og det respekterer vi. Men selvfølgelig er vi meget glade for, at de kigger forbi, fortæller Gitte Melchiorsen til TV2 Nord. De eneste, som vidste noget om besøget, var nogle få mennesker fra kommunen bekræfter kommunaldirektøren. - Kvaliteten ved vores ø er, at man kan få noget, som man ikke kan få mange andre steder. De er her, fordi de kan få fred. Hvis læsøborgerne møder dem, så siger de bare stille og roligt hej, fortæller kommunaldirektør i Læsø Kommune, Peter Pietras, til TV2 Nord. Fredag er det borgmester på Læsø, Karsten Nielsen, fra Dansk Folkeparti, der står for at vise øen frem for Kronprinsfamilien. Besøget gik blandt andet forbi Læsø Salt, Læsø Museum og Thorvald Hansens Tårn. Kronprinsparret har tidligere på ugen været i Østjylland, hvor man blandt andet var en tur på Smukfest ved Skanderborg.

Referat:
Kongeskibet Dannebrog har kastet anker ud for Læsø og Kronprinsparret er på besøg på øen sammen med deres fire børn.